Reusevrag renosterhoring op lughawe gekry(Argieffoto ter illustrasie: Unsplash) Die owerhede by Singapoer se Changi-lughawe het Dinsdag op ŉ beduidende hoeveelheid renosterhoring, ter waarde van meer as R14 miljoen, beslag gelê. Volgens die land se nasionale parkeraad het ŉ verdagte probeer om altesaam 20 stukke horing, wat in totaal 34 kg weeg, uit Suid-Afrika die land in te smokkel. Snuffelhonde het op die twee sakke vol renosterhoring afgekom. Die sakke behoort glo aan ŉ passasier wat via Singapoer na Laos wou reis. Die persoon is egter in hegtenis geneem ná die ontdekking. “Dit is die grootste vrag renosterhoring nóg waarop daar in Singapoer op beslag gelê is,” het die parkeraad in ŉ verklaring gesê. Renosters word beskerm ingevolge die Konvensie oor Internasionale Handel in Bedreigde Spesies van Wilde Fauna en Flora (CITES) en internasionale handel in renosterhoring word hiervolgens verbied. Genetiese toetse word nou op die gesmokkelde horing uitgevoer om die spesie van die renosters te bepaal. Daarna sal die horing vernietig word om te verhoed dat dit op een of ander manier weer die onwettige handelmark betree. Renosterhoring word as statussimbool beskou en talle mense in Asië glo dit het medisinale eienskappe. Dit word ook gebruik in juweliersware en huishoudelike items, insluitend kamme, knope en gordelgespes en is dus in groot aanvraag. Die Switsers gebaseerde Internasionale Unie vir Natuurbewaring (IUCN) het in Augustus gesê stropery en die onwettige handel in renosterhoring het die afgelope jaar afgeneem, maar tog word renosters se veiligheid erg bedreig. Barbara Creecy, minister van bosbou, vissery en omgewingsake in Suid-Afrika, het vroeër onthul dat altesaam 259 renosters in die eerste ses maande van die jaar in die land gestroop is. Boonop is daar minder as 2 500 renosters in die Krugerwildtuin, een van Afrika se grootste nasionale parke, oor. Meer as 2 700 renosters is tussen 2018 en 2021 in Afrika gestroop, waarvan 90% in Suid-Afrika, hoofsaaklik in die wildtuin, doodgemaak is. Kenners het verlede maand tydens Wêreldrenosterdag benadruk dat daar meer gedoen moet word om renosters te bewaar as om bloot net stropers te vang – veral omdat Suid-Afrika die tuiste van byna 80% van die wêreld se renosterbevolking is.